11 personeel se haasbekkies saam in graad RAgter v.l.n.r: Odette Schultz en Kiara-Lee Schultz, Ilisma Zietsman saam met Elizabeth Zietsman, Bernard Deysel en Joshua Deysel, Anneke Richter en Linardo Richter. Mddel v.l.n.r: Ruchelle Bosman saam met Henru Bosman, Michelle Ferreira en Elke Ferreira, Mariek Joubert en Hugo Joubert.Voor v.l.n.r: Ilani Venter en Milan Koen, Jeané Roodt en Aiden Roodt [Foto: Verskaf] Dit is die meeste onderwysers wat op een slag kinders saam in ŉ graad in dié skool het. Parkieland het vanjaar ook soveel nuwe inskrywings gekry dat ŉ sesde klas oopgestel is. Daar is egter steeds ŉ waglys van gr. R’e wat hier wil skoolgaan. Tien juffrouens, een meneer en een kantoordame het Woensdag saam met hul haasbekkies by Parkieland aangemeld. Hulle is deur die skool se twee gelukbringers, Roari en Roxy, by die hek ontvang. Hoewel die trane by sommige kinders maar vlak gesit het, was dit van korte duur, aangesien die kleuters weet hul mammas, pappas en oumas is net om die draai. Die ouers is Michelle Ferreira (gr. R), Odette Schultz (gr. 2), Ilisma Zietsman (gr. 7), Bernard Deysel (sportontwikkeling en LO-sport), Ruchelle Bosman (gr. 1), Mariek Joubert (gr. 6), Ilani Venter (gr. 5 en 7), Anneke Richter (Gr. 1), Jeané Roodt (gr. 6) en Dina Davis (kantoordame en naskoolorganiseerder). Die oumas is Susan Scholtz (afgetree) en Pitta Bosman (gr. 5). “Parkies sal altyd deel van my familie wees. Ek sal altyd ŉ Parkie in murg en been wees,” sê Susan Scholtz, wie se kleinseun, RJ Bezuidenhout, Woensdag vir gr. R aangemeld het. Susan was 43 jaar lank ŉ onderwyseres by Laerskool Proteapark. Nadat sy as onderwyseres afgetree het, het sy die leisels as die skool se terreinbestuurder oorgeneem. Sy vervul dié rol al vyf jaar lank. Albei haar dogters was Parkies, van wie die oudste, Natasha Enos, nou ŉ gr. 4-Afrikaansonderwyseres by die skool is. Enos se dogter (Scholtz se kleindogter) is in gr. 3 in die skool. Ouma Susan Scholtz en kleinseun RJ Bezuidenhout [Foto: Verskaf] Deysel is die seun van Mariëtte Deysel, ook ŉ oudonderwyseres van Laerskool Proteapark. Sy is verlede jaar ná haar aftrede oorlede. “Dit was my ma se droom dat ek in die onderwys bly,” vertel Bernard. Michelle Ferreira sê dit is ŉ groot seëning om die gr. R-klaskamers “vol splinternuwe vyfjarige gesiggies te sien”. “Parkieland is een groot familie waar elke onderwyser en leerder hul eie unieke talente kan uitleef en saam kan groei,” vertel Ferreira. “Ons glo met die Here aan ons sy, kan Parkieland net nog verdere hoogtes bereik.”